शुक्लयजुर्वेदः/अध्यायः ३५
अध्याय 35 प्रेत सूक्तम्
पितृमेधसम्बन्धिनो मन्त्राः

35.1 
अपेतो यन्तु पणयो ऽसुम्ना देवपीयवः । 
अस्य लोकः सुतावतः । 
द्युभिर् अहोभिर् अक्तुभिर् व्यक्तं यमो ददात्व् अवसानम् अस्मै ॥ 

35.2 
सविता ते शरीरेभ्यः पृथिव्यां लोकम् इच्छतु । 
तस्मै युज्यन्ताम् उस्रियाः ॥ 

35.3 
वायुः पुनातु । 
सविता पुनातु । 
अग्नेर् भ्राजसा । 
सूर्यस्य वर्चसा । 
वि मुच्यन्ताम् उस्रियाः ॥ 

35.4 
अश्वत्थे वो निषदनं पर्णे वो वसतिष् कृता । 
गोभाजऽइत् किलासथ यत् सनवथ पूरुषम् ॥ 

35.5 
सविता ते शरीराणि मातुर् उपस्थ ऽ आ वपतु । 
तस्मै पृथिवि शं भव ॥ 

35.6 
प्रजापतौ त्वा देवतायाम् उपोदके लोके नि दधाम्य् असौ । 
अप नः शोशुचद् अघम् ॥ 

35.7 
परं मृत्यो ऽ अनु परेहि पन्थां यस् ते ऽ अन्य इतरो देवयानात् । 
चक्षुष्मते शृण्वते ते ब्रवीमि मा नः प्रजाꣳ रीरिषो मोत वीरान् ॥ 

35.8 
शं वातः शꣳ हि ते घृणिः शं ते भवन्त्व् इष्टकाः । 
शं ते भवन्त्व् अग्नयः पार्थिवासो मा त्वाभि शूशुचन् ॥ 

35.9 
कल्पन्तां ते दिशस् तुभ्यम् आपः शिवतमास् तुभ्यं भवन्तु सिन्धवः । 
अन्तरिक्षꣳ शिवं तुभ्यं कल्पन्तां ते दिशः सर्वाः ॥ 

35.10 
अश्मन्वती रीयते सꣳ रभध्वम् उत् तिष्ठत प्र तरता सखायः । 
अत्र जहीमो ऽशिवा ये ऽ असञ्छिवान् वयम् उत्तरेमाभि वाजान् ॥ 

35.11 
अपाघम् अप किल्विषम् अप कृत्याम् अपो रपः । 
अपामार्ग त्वम् अस्मद् अप दुःष्वप्न्यꣳ सुव ॥ 

35.12 
सुमित्रिया न ऽ आप ऽ ओषधयः सन्तु दुर्मित्रियास् तस्मै सन्तु यो ऽस्मान् द्वेष्टि यं च वयं द्विष्मः ॥ 

35.13 
अनड्वाहम् आ रभामहे सौरभेयꣳ स्वस्तये । 
स न ऽ इन्द्र ऽ इव देवेभ्यो वह्निः संतरणो भव ॥ 

35.14 
उद् वयं तमसस् परि स्वः पश्यन्त ऽ उत्तरम् । 
देवं देवत्रा सूर्यम् अगन्म ज्योतिर् उत्तमम् ॥ 

35.15 
इमं जीवेभ्यः परिधिं दधामि मैषां नु गाद् अपरो ऽ अर्थम् एतम् । 
शतं जीवन्तु शरदः पुरूचीर् अन्तर् मृत्युं दधतां पर्वतेन ॥ 

35.16 
अग्न ऽ आयूꣳषि पवस ऽ आ सुवोर्जम् इषं च नः । 
आरे बाधस्व दुच्छुनाम् ॥ 

35.17 
आयुष्मान् अग्ने हविषा वृधानो घृतप्रतीको घृतयोनिर् एधि । 
घृतं पीत्वा मधु चारु गव्यं पितेव पुत्रम् अभि रक्षताद् इमान्त् स्वाहा ॥ 

35.18 
परीमे गाम् अनेषत पर्य् अग्निम् अहृषत । 
देवेष्व् अक्रत श्रवः क ऽ इमाꣳ२ऽ आ दधर्षति ॥ 

35.19 
क्रव्यादम् अग्निं प्र हिणोमि दूरं यमराज्यं गच्छतु रिप्रवाहः । 
इहैवायम् इतरो जातवेदा देवेभ्यो हव्यं वहतु प्रजानन् ॥ 

35.20 
वह वपां जातवेदः पितृभ्यो यत्रैनान् वेत्थ निहितान् पराके । 
मेदसः कुल्या ऽ उप तान्त् स्रवन्तु सत्या ऽ एषाम् आशिषः सं नमन्ताꣳ स्वाहा ॥ 

35.21 
स्योना पृथिवि नो भवानृक्षरा निवेशनी । 
यच्छा नः शर्म सप्रथाः । 
अप नः शोशुचद् अघम् ॥ 

35.22 
अस्मात् त्वम् अधि जातो ऽसि त्वद् अयं जायतां पुनः । 
असौ स्वर्गाय लोकाय स्वाहा ॥